Igor Gräzin, parteitu: Lugupeetud prof Raud! Jätame maailmavaated kõrvale - Teie olete vasakul, mina vastupidi ja olgu üteldud, et mõned mu parimad sõbrad on sotsid (kes, tõsi küll, hoiavad SDEst võimalikult kõrvale, aga see ei puutu asjasse) ja nad suurepärased ja väga intelligentsed inimesed. Nii et asi pole selles. Küll aga selles, et te olete üle astunud väga olulisest piirist: kasutades oma vihakõnes silti - neonatsid.

Te ülbitsete miljonite ohvrite puhul, kes langesid tõeliste natside käe läbi. Mõistan, et teile on holocaust üks tuhandetest ajaloosündmustest, pealegi kaugel Euroopas, aga meile, tõelistele eurooplastele, on see osa meie minevikust ja südametunnistusest, mille üle on kohatu ilkuda.

Te loete natsismiks tavalist rahvuslikku konservatismi. Te ei ole suuteline mõistma, et Teie vihakõne on suunatud terve suure rahvaosa vastu, keda Te oma akadeemilises snobismis peate teise- ja kolmandajärguliseks. Samas kui poliitilist vaadet, mida te sildistate, toetab rõhuvalt noor- ja keskealine ning kõrgesti haritud elektoraat. Kui te veel õpetate, siis rääkige oma üliõpilastega ilma neid ähvardamata ja rahulikus meeles ning Te näete, mis Eestis on toimunud ja toimub.